ZÁKON SNR č. 138/1991 Zb.z 20. marca 1991 o majetku obcí

Zmena: 306/1992 Zb.

Zmena: 43/1993 Z.z.

Zmena: 278/1993 Z.z.

Zmena: 245/1994 Z.z.

Zmena: 147/1995 Z.z.

Zmena: 130/1996 Z.z.

Zmena: 447/2001 Z.z.

 Slovenská národná rada sa uzniesla na tomto zákone:

 PRVÁ ČASŤ

 ÚVODNÉ USTANOVENIA

 § 1

 Účel zákona

 (1) Účelom tohto zákona je ustanoviť, ktoré veci z majetku

Slovenskej republiky prechádzajú do vlastníctva obcí, 1) a upraviť

majetkové postavenie a hospodárenie obcí s ich majetkom. 2)

 (2) Ak neobsahuje druhá až štvrtá časť tohto zákona osobitnú

úpravu pre hlavné mesto Slovenskej republiky Bratislavu a pre

mesto Košice, rozumie sa pod pojmom obec 3) podľa tohto zákona aj

hlavné mesto Slovenskej republiky Bratislava 4) a mesto Košice. 5)

------------------------------------------------------------------

1) Čl. 4 ods. 7 ústavného zákona č. 143/1968 Zb. o československej

 federácii v znení neskorších predpisov.

2) § 8 zákona SNR č. 369/1990 Zb. o obecnom zriadení.

3) Zákon SNR č. 369/1990 Zb.

4) Zákon SNR č. 377/1990 Zb. o hlavnom meste Slovenskej republiky

 Bratislave v znení zákona SNR č. 523/1990 Zb.

5) Zákon SNR č. 401/1990 Zb. o meste Košice.

 DRUHÁ ČASŤ

 PRECHOD VLASTNÍCTVA NA OBCE A MAJETKOVÉ POSTAVENIE OBCÍ

 § 2

 Prechod vlastníctva na obce

 (1) Do vlastníctva obcí prechádzajú z majetku Slovenskej

republiky veci, okrem hnuteľností patriacich orgánom miestnej

štátnej správy, ku ktorým patrilo ku dňu účinnosti osobitného

predpisu 3) právo hospodárenia národným výborom, na území ktorých

sa nachádzajú.

 (2) Veci, ku ktorým patrilo právo hospodárenia štátnym

podnikom, rozpočtovým, príspevkovým organizáciám a drobným

prevádzkárňam národných výborov, 6) ku ktorým prešla zakladateľská

alebo zriaďovateľská funkcia na obec podľa osobitného

predpisu, 7) prechádzajú z majetku Slovenskej republiky do

vlastníctva obce, na území ktorej sa nachádzajú. Obce si vzájomné

práva a povinnosti upravia zmluvne.

 (3) Veci, ku ktorým patrilo právo hospodárenia štátnym

podnikom, rozpočtovým a príspevkovým organizáciám a ku ktorým

prešla zakladateľská a zriaďovateľská funkcia na ústredný orgán

štátnej správy alebo na príslušný orgán miestnej štátnej správy,

prechádzajú z majetku Slovenskej republiky do vlastníctva obce, na

území ktorej sa nachádzajú, ak ústredný orgán štátnej správy alebo

príslušný orgán miestnej štátnej správy prenesie svoju

zakladateľskú alebo zriaďovateľskú funkciu na obec na základe

dohody 8) alebo ak tak ustanoví osobitný predpis.

 (4) Do vlastníctva obcí prechádzajú aj historické radnice,

ktoré ku dňu účinnosti tohto zákona sú v majetku Slovenskej

republiky.

 (5) Nehnuteľnosti vo vlastníctve štátu, ku ktorým patrilo ku

dňu účinnosti osobitného predpisu 3) právo hospodárenia

Stavoinveste, bývalej Výstavbe hlavného mesta Slovenskej republiky

Bratislavy a bývalým okresným národným výborom za účelom

zabezpečenia systému komplexnej bytovej výstavby, účelovej

investičnej výstavby a individuálnej bytovej výstavby, prechádzajú

do vlastníctva obce, na území ktorej sa nachádzajú, okrem časti

majetku, ktorý sa podľa § 3 písm. e) a f) tohto zákona nestáva

majetkom obce.

 (6) Veci uvedené v odseku 2 podliehajúce prevodom vlastníctva

na iné právnické a fyzické osoby podľa osobitných predpisov, 9) sa

stanú majetkom obce potom, čo sa podľa týchto predpisov rozhodne,

že sa nezaradia do zoznamu 10) prevádzkových jednotiek určených na

účely prevodu vlastníctva alebo ak sa z tohto zoznamu vylúčia, ako

aj tie veci, ktoré sa nevydražia ani v opakovanej dražbe. Tieto

veci nadobudne obec odovzdaním a ich prevzatím. Ustanovenia iných

osobitných predpisov 11) sa v týchto prípadoch nepoužijú. Obec

môže rozhodnúť, že uplatní postup podľa osobitných predpisov. 11a)

 (7) Veci a majetkové práva podľa odsekov 1, 2 a 5 nadobúda

obec dňom účinnosti tohto zákona.

------------------------------------------------------------------

 3) Zákon SNR č. 369/1990 Zb.

 6) § 1 nariadenia vlády SSR č. 233/1988 Zb. o drobných

 prevádzkárňach národných výborov ako právnických osobách.

 7) § 2 ods. 1 a § 3 ods. 1 a § 4 a 5 ods. 1 zákona SNR

 č. 518/1990 Zb. o prechode zakladateľskej alebo

 zriaďovateľskej funkcie národných výborov na obec, ústredné

 orgány štátnej správy a orgány miestnej štátnej správy.

 8) § 5 ods. 1 zákona SNR č. 518/1990 Zb.

 9) Zákon č. 427/1990 Zb. o prevodoch vlastníctva štátu

 k niektorým veciam na iné právnické alebo fyzické osoby.

 Zákon SNR č. 474/1990 Zb. o pôsobnosti orgánov Slovenskej

 republiky vo veciach prevodov niektorých vecí vo vlastníctve

 štátu do vlastníctva fyzických alebo právnických osôb.

 10) § 4 ods. 3 zákona č. 427/1990 Zb.

 § 6 ods. 3 zákona SNR č. 474/1990 Zb.

 11) § 4 zákona č. 92/1991 Zb. o podmienkach prevodu majetku štátu

 na iné osoby.

11a) Zákon č. 92/1991 Zb. v znení zákona č. 92/1992 Zb.

 § 2a

 (1) Nehnuteľné veci štátu, ku ktorým zaniká právo trvalého

užívania telovýchovných jednôt podľa osobitného predpisu, 11b)

prechádzajú dňom nadobudnutia jeho účinnosti do vlastníctva obce,

na území ktorej sa nachádzajú. Obec je povinná zachovať účelové

určenie takejto nehnuteľnosti.

 (2) Ustanovenie § 14 zákona sa použije primerane. Písomné

protokoly sú povinné spísať obce s obvodnými úradmi. Návrh na

zápis do katastra nehnuteľností sú obce povinné podať do 12

mesiacov od prevzatia nehnuteľných vecí.

------------------------------------------------------------------

11b) § 18 ods. 3 zákona Národnej rady Slovenskej republiky

 č. 278/1993 Z.z. o správe majetku štátu.

 § 2b

 (1) Do vlastníctva obcí prechádzajú z majetku Slovenskej

republiky veci v správe

 a) právnických osôb, ku ktorým prechádza zriaďovateľská funkcia

 na obec podľa osobitných zákonov, 11c)

 b) zriaďovateľov škôl a školských zariadení bez právnej

 subjektivity v užívaní týchto škôl alebo zariadení, ku ktorým

 prechádza zriaďovateľská funkcia na obec podľa osobitného

 zákona, 11d)

 c) zriaďovateľov zariadení sociálnych služieb bez právnej

 subjektivity v užívaní týchto zariadení, ku ktorým prechádza

 zriaďovateľská funkcia na obec podľa osobitného zákona. 11e)

 (2) Do vlastníctva obcí prechádzajú z majetku Slovenskej

republiky aj veci v správe právnických osôb, ak ústredný orgán

štátnej správy alebo príslušný orgán miestnej štátnej správy

prevedie zriaďovateľskú funkciu k týmto právnickým osobám na obec

dohodou alebo ak tak ustanoví osobitný zákon, pričom sa na tento

prechod a tento majetok použijú ustanovenia § 4a a 14b primerane.

 (3) Veci uvedené v odseku 1 prechádzajú do vlastníctva obcí,

na území ktorých sa nachádzajú. Veci uvedené v odseku 2

prechádzajú do vlastníctva obcí, na území ktorých sa nachádzajú,

ak osobitný zákon neustanoví inak.

------------------------------------------------------------------

11c) Napríklad zákon Slovenskej národnej rady č. 542/1990 Zb.

 o štátnej správe v školstve a školskej samospráve v znení

 neskorších predpisov, zákon č. 195/1998 Z.z. o sociálnej

 pomoci v znení neskorších predpisov.

11d) Zákon Slovenskej národnej rady č. 542/1990 Zb. v znení

 neskorších predpisov.

11e) Zákon č. 195/1998 Z.z. v znení neskorších predpisov.

 § 3

 Vlastníctvom obcí sa nestáva

 a) majetok, ktorý môže byť výlučne vo vlastníctve štátu, 12)

 b) pozemky v osobnom užívaní občanov, 13)

 c) nehnuteľný majetok v štátnom vlastníctve, ktorý bol ku dňu

 účinnosti osobitného predpisu 3) v trvalom užívaní inej než

 štátnej organizácie, 14) s výnimkou toho nehnuteľného majetku,

 ktorý prechádza do vlastníctva obcí podľa § 15a,

 d) majetok škôl, školských a iných zariadení v štátnom

 vlastníctve, ku ktorým patrilo ku dňu účinnosti osobitného

 predpisu 3) právo hospodárenia národným výborom a ku ktorým

 neprešla zriaďovateľská funkcia podľa osobitného predpisu 15)

 na obec, s výnimkou nehnuteľností patriacich predškolským

 zariadeniam, základným školám a školským budovám, ktoré sa

 nevyužívajú na vyučovanie (vyučovací proces) alebo činnosť

 s týmto procesom súvisiacu,

 e) účelové objekty občianskej vybavenosti pre potreby školstva,

 zdravotníctva a sociálnej starostlivosti budované v rámci

 komplexnej bytovej výstavby a účelovej investičnej výstavby

 s výnimkou objektov budovaných v akcii "Z",

 f) objekty technickej vybavenosti, a to vodovody, kanalizácie,

 plynovody, regulačné stanice plynu, rozvody elektrickej

 energie, trafostanice, telekomunikačné budovy, rozvody

 slaboprúdu a televízneho signálu budované v rámci komplexnej

 bytovej výstavby a účelovej výstavby národných výborov,

 g) nehnuteľný majetok, ktorý sa používa na výkon diplomatických

 a konzulárnych činností zahraničných zastupiteľských misií ako

 i zahraničných kultúrnych a informačných stredísk na území

 Slovenskej republiky,

 h) majetková účasť štátneho podniku na podnikaní iných

 právnických osôb, ak ide o štátny podnik, voči ktorému

 vykonával zakladateľskú funkciu národný výbor alebo

 obec, 15a) ak na ňu podľa osobitného predpisu 7) prešla

 zakladateľská funkcia; s touto majetkovou účasťou naloží

 štátny podnik podľa osobitného predpisu, 11a)

ch) majetková účasť štátu na podnikaní iných právnických osôb,

 ktoré boli založené zo zrušených štátnych podnikov, 15b) voči

 ktorým vykonával zakladateľskú funkciu národný výbor alebo

 obec; práva štátu týkajúce sa tejto majetkovej účasti vykonáva

 obvodný úrad príslušný podľa sídla zrušeného štátneho podniku

 a naloží s nimi podľa osobitného predpisu, 11a)

 i) účelové objekty pre potreby civilnej ochrany obyvateľstva, ku

 ktorým patrilo ku dňu účinnosti osobitného predpisu 3) právo

 hospodárenia národným výborom.

------------------------------------------------------------------

 3) Zákon SNR č. 369/1990 Zb.

 7) § 2 ods. 1 a § 3 ods. 1 a § 4 a 5 ods. 1 zákona SNR

 č. 518/1990 Zb. o prechode zakladateľskej alebo

 zriaďovateľskej funkcie národných výborov na obec, ústredné

 orgány štátnej správy a orgány miestnej štátnej správy.

11a) Zákon č. 92/1991 Zb. v znení zákona č. 92/1992 Zb.

 12) Napr. čl. 10 Ústavy ČSFR č. 100/1960 Zb. v znení neskorších

 ústavných zákonov, § 11a zákona č. 29/1984 Zb. o sústave

 základných a stredných škôl (školský zákon) v znení zákona

 č. 171/1990 Zb. a zákona č. 522/1990 Zb., § 46a zákona SNR

 č. 126/1985 Zb. o požiarnej ochrane v znení zákona SNR

 č. 525/1990 Zb.

 13) § 198 a nasl. Občianskeho zákonníka.

 14) § 70 Hospodárskeho zákonníka.

 § 10 vyhlášky Federálneho ministerstva financií č. 119/1988

 Zb. o hospodárení s národným majetkom.

 15) § 3 ods. 3 písm. h) a i) zákona SNR č. 518/1990 Zb.

15a) Zákonné opatrenie Predsedníctva Federálneho zhromaždenia

 č. 364/1990 Zb. o nakladaní s majetkom zvereným štátnemu

 podniku.

 § 45 zákona č. 92/1991 Zb. o podmienkach prevodu majetku

 štátu na iné osoby v znení neskorších predpisov.

15b) § 32 ods. 3 zákona č. 111/1990 Zb. o štátnom podniku.

 § 4

 Prechod ďalšieho majetku a záväzkov na obce

 (1) Do majetku obcí prechádzajú i súvisiace majetkové práva,

ku ktorým mali právo hospodárenia národné výbory, štátne podniky,

rozpočtové a príspevkové organizácie a drobné prevádzkárne

národných výborov uvedené v § 2 ods. 1 až 6 tohto zákona. To platí

i pri prechode investorskej funkcie Stavoinvesty. 16) Tieto

majetkové práva prechádzajú na obecné podniky, rozpočtové,

príspevkové a iné organizácie (ďalej len "organizácie"), ku ktorým

zakladateľská a zriaďovateľská funkcia prešla na obec podľa

osobitného predpisu. Organizáciám vznikne k týmto majetkovým

právam právo správy.

 (2) Do výšky nadobúdaného majetku prechádzajú na obec všetky

súvisiace záväzky. Obdobne prechádzajú všetky súvisiace záväzky

priamo na organizácie.

 (3) Majetkovými právami podľa tohto zákona sú pohľadávky a iné

majetkové práva.

------------------------------------------------------------------

16) § 3 ods. 2 písm. d) zákona SNR č. 518/1990 Zb.

 § 4a

 (1) Do vlastníctva obcí prechádzajú s majetkom Slovenskej

republiky podľa § 2b ods. 1 aj súvisiace majetkové práva a do

výšky nadobúdaného majetku aj súvisiace záväzky.

 (2) Na obec neprechádzajú

 a) záväzky na úhradu za dodávky tovarov, prác a iných výkonov

 prevzaté správcom majetku štátu, súvisiace s majetkom, ktorý

 prechádza do vlastníctva obce podľa § 2b ods. 1, ktoré sú po

 lehote splatnosti alebo neboli uhradené ku dňu prechodu

 majetku Slovenskej republiky na obec podľa tohto zákona,

 b) záväzky na úhradu peňažných plnení podľa osobitných

 zákonov, 16a) ktoré bol povinný uhradiť správca majetku štátu

 podľa osobitných zákonov 16a) do dňa prechodu majetku

 Slovenskej republiky na obec podľa tohto zákona.

------------------------------------------------------------------

16a) Napríklad zákon č. 366/1999 Z.z. o daniach z príjmov v znení

 neskorších predpisov, zákon Národnej rady Slovenskej

 republiky č. 273/1994 Z.z. o zdravotnom poistení, financovaní

 zdravotného poistenia, o zriadení Všeobecnej zdravotnej

 poisťovne a o zriaďovaní rezortných, odvetvových, podnikových

 a občianskych zdravotných poisťovní v znení neskorších

 predpisov, zákon Národnej rady Slovenskej republiky

 č. 274/1994 Z.z. o Sociálnej poisťovni v znení neskorších

 predpisov, zákon Národnej rady Slovenskej republiky

 č. 387/1996 Z.z. o zamestnanosti v znení neskorších

 predpisov.

 § 5

 Vec môže byť v spoluvlastníctve obcí alebo obce a inej

právnickej alebo fyzickej osoby. 17)

------------------------------------------------------------------

17) Napr. § 12 a nasl. Hospodárskeho zákonníka a § 136 a nasl.

 Občianskeho zákonníka.

 § 6

 Majetkové postavenie obcí a ich organizácií

 (1) Obec môže zveriť svoj majetok do správy rozpočtovej

organizácii alebo príspevkovej organizácii, ktorú zriadila podľa

osobitného predpisu 19b) (ďalej len "správca"). Všetky právne

úkony spojené s nakladaním s majetkom obce musia mať písomnú

formu, inak sú neplatné.

 (2) Pod správou obecného majetku sa rozumie oprávnenie majetok

obce držať, užívať, brať úžitky a nakladať s ním v súlade s týmto

zákonom a zásadami hospodárenia s majetkom obce; mestské

časti 18) tiež v súlade so štatútom mesta.

 (3) Obec môže svoj majetok vložiť ako vklad do obchodnej

spoločnosti 19) alebo môže zo svojho majetku založiť inú právnickú

osobu. 19a)

 (4) Majetok, ktorý obec nadobudla podľa § 2b ods. 1 a ktorý ku

dňu prechodu majetku Slovenskej republiky na obec slúži na

výchovno-vzdelávací proces v oblasti vzdelávania a výchovy

a činnosti s nimi bezprostredne súvisiace 19c) a na zabezpečenie

sociálnej pomoci a zdravotnej starostlivosti, môže obec zveriť do

správy správcovi; s týmto majetkom nemôže naložiť podľa odseku

3.

 (5) Hlavné mesto Slovenskej republiky Bratislava a mesto

Košice zveria časti svojho majetku do správy mestským častiam. 18)

------------------------------------------------------------------

 18) § 2 ods. 2 zákona SNR č. 377/1990 Zb. v znení zákona SNR

 č. 523/1990 Zb.

 § 2 ods. 2 zákona SNR č. 401/1990 Zb.

 19) § 56 Obchodného zákonníka.

19a) Napríklad zákon č. 213/1997 Z.z. o neziskových organizáciách

 poskytujúcich všeobecne prospešné služby.

19b) § 21 zákona Národnej rady Slovenskej republiky č. 303/1995

 Z.z. o rozpočtových pravidlách v znení neskorších predpisov.

19c) Zákon č. 29/1984 Zb. o sústave základných a stredných škôl

 (školský zákon) v znení neskorších predpisov.

 Zákon Národnej rady Slovenskej republiky č. 279/1993 Z.z.

 o školských zariadeniach v znení neskorších predpisov.

 TRETIA ČASŤ

 HOSPODÁRENIE S MAJETKOM OBCE

 § 7

 (1) Orgány obce a organizácie sú povinné hospodáriť s majetkom

obce a majetkom v štátnom vlastníctve, 20) ktorý bol obci zverený,

v prospech rozvoja obce a jej občanov a ochrany a tvorby životného

prostredia.

 (2) Orgány obce a organizácie sú povinné majetok obce

zveľaďovať, chrániť a zhodnocovať. Sú povinné najmä

 a) udržiavať a užívať majetok,

 b) chrániť majetok pred poškodením, zničením, stratou alebo

 zneužitím,

 c) používať všetky právne prostriedky na ochranu majetku, vrátane

 včasného uplatňovania svojich práv alebo oprávnených záujmov

 pred príslušnými orgánmi,

 d) viesť majetok v účtovníctve podľa osobitného predpisu, 21)

 e) zrušené od 20.7.1995.

------------------------------------------------------------------

20) Čl. 4 ods. 3 ústavného zákona č. 143/1968 Zb. v znení

 neskorších predpisov.

21) Zákon č. 21/1971 Zb. o jednotnej sústave

 sociálno-ekonomických informácií v znení neskorších predpisov.

 § 7a

 (1) Obec je povinná zachovať účelové určenie majetku, ktorý

nadobudla podľa § 2b ods. 1 a ktorý ku dňu prechodu majetku

Slovenskej republiky na obec slúži na výchovno-vzdelávací proces

v oblasti vzdelávania a výchovy a činnosti s nimi bezprostredne

súvisiace 19c) a na zabezpečenie sociálnej pomoci a zdravotnej

starostlivosti.

 (2) Povinnosť podľa odseku 1 sa skončí na základe

 a) zrušenia školy alebo školského zariadenia po vyradení školy

 alebo školského zariadenia zo siete škôl alebo školských

 zariadení podľa osobitného zákona, 21a)

 b) udelenia súhlasu príslušného orgánu na odňatie objektu

 zariadenia sociálnych služieb jeho účelu, 21b)

 c) zrušenia iného zariadenia ako zariadenia uvedeného v písmenách

 a) a b) spôsobom upraveným osobitným zákonom,

 d) rozhodnutia obecného zastupiteľstva, ak ide o hnuteľné veci,

 ktoré sú prebytočné alebo neupotrebiteľné.

 (3) Ak prejde do vlastníctva obcí majetok Slovenskej republiky

podľa § 2b ods. 2, môže účelové určenie majetku ustanoviť osobitný

zákon.

 (4) Na majetok uvedený v odseku 1 nemožno zriadiť záložné

právo 21c) ani zabezpečovací prevod práva, 21d) uskutočniť výkon

rozhodnutia, konkurzné konanie a vyrovnacie konanie podľa

osobitných zákonov. 21e)

------------------------------------------------------------------

19c) Zákon č. 29/1984 Zb. o sústave základných a stredných škôl

 (školský zákon) v znení neskorších predpisov.

 Zákon Národnej rady Slovenskej republiky č. 279/1993 Z.z.

 o školských zariadeniach v znení neskorších predpisov.

21a) Zákon Slovenskej národnej rady č. 542/1990 Zb. v znení

 neskorších predpisov.

 Zákon č. 29/1984 Zb. v znení neskorších predpisov.

21b) § 66 písm. j) zákona č. 195/1998 Z.z. v znení zákona

 č. 450/2000 Z.z.

21c) § 151a až 151m Občianskeho zákonníka v znení neskorších

 predpisov.

21d) § 553 Občianskeho zákonníka v znení zákona č. 509/1991 Zb.

21e) Napríklad Občiansky súdny poriadok v znení neskorších

 predpisov, zákon Národnej rady Slovenskej republiky

 č. 233/1995 Z.z. o súdnych exekútoroch a exekučnej činnosti

 (Exekučný poriadok) a o zmene a doplnení ďalších zákonov

 v znení neskorších predpisov a zákon č. 328/1991 Zb.

 o konkurze a vyrovnaní v znení neskorších predpisov.

 § 8

 (1) Hlavné mesto Slovenskej republiky Bratislava a mesto

Košice určia v štatúte mesta rozsah majetku mestských častí 22)

primerane podľa § 2 tohto zákona. Mestským častiam sa spravidla

nezverí majetok, ktorý prevažne alebo celkom slúži celomestským

potrebám alebo zabezpečuje plnenie funkcií hlavného mesta

Slovenskej republiky Bratislavy a mesta Košice.

 (2) Nakladanie so zbierkovými predmetmi muzeí a galérií

a s knižničnými fondami knižníc upravia osobitné predpisy.

------------------------------------------------------------------

22) § 2 ods. 2 a § 3 zákona SNR č. 377/1990 Zb. v znení zákona SNR

 č. 523/1990 Zb.

 § 2 ods. 2 zákona SNR č. 401/1990 Zb.

 § 9

 (1) Zásady hospodárenia s majetkom obce, ktoré určí obecné

zastupiteľstvo, upravia najmä

 a) práva a povinnosti organizácií, ktoré obec založila alebo

 zriadila, pri správe majetku obce,

 b) podmienky odňatia majetku organizáciám, ktoré obec založila

 alebo zriadila,

 c) postup prenechávania majetku do užívania,

 d) nakladanie s cennými papiermi,

 e) ktoré úkony organizácií podliehajú schváleniu orgánmi obce.

 (2) Schváleniu obecným zastupiteľstvom podliehajú vždy

 a) zmluvné prevody vlastníctva nehnuteľného majetku,

 b) zmluvné prevody vlastníctva hnuteľného majetku nad hodnotu

 určenú obecným zastupiteľstvom,

 c) nakladanie s majetkovými právami v určenej hodnote,

 d) aukčný predaj vecí podľa osobitných predpisov,

 e) vklady nehnuteľného majetku do majetku zakladaných alebo

 existujúcich obchodných spoločností,

 f) vklady iného majetku ako majetku uvedeného v písmene e)

 v hodnote určenej obecným zastupiteľstvom do majetku

 zakladaných alebo existujúcich obchodných spoločností.

 (3) Hlavné mesto Slovenskej republiky Bratislava a mesto

Košice podrobnejšie upravia v štatúte mesta,

 a) v akom rozsahu a v ktorých prípadoch podliehajú zmluvné

 prevody vlastníctva nehnuteľného majetku zvereného do správy

 mestským častiam len schváleniu miestnymi zastupiteľstvami

 mestských častí; predtým je potrebný súhlas primátora,

 b) podmienky odňatia majetku mestským častiam, ktorý im bol

 zverený do správy.

 § 10

 Obec môže upustiť od vymáhania majetkových práv obce len

vtedy, ak dôvody pre trvalé alebo dočasné upustenie určí

v zásadách hospodárenia s majetkom obce.

 § 11

 (1) Obce musia pri územných zmenách 23) usporiadať svoje

majetkovoprávne vzťahy.

 (2) Dohoda o majetkovoprávnom vyrovnaní obcí musí obsahovať

rozdelenie organizácií, vecí, finančných prostriedkov, práv

a záväzkov obcí.

 (3) Majetkovoprávne vyrovnanie obcí sa vykoná ku dňu účinnosti

týchto zmien, najneskôr k prvému dňu nasledujúceho kalendárneho

roka.

------------------------------------------------------------------

23) § 2 zákona SNR č. 369/1990 Zb.

 § 4 zákona SNR č. 517/1990 Zb. o územnom členení Slovenskej

 republiky.

 ŠTVRTÁ ČASŤ

 SPOLOČNÉ, PRECHODNÉ A ZÁVEREČNÉ USTANOVENIA

 Spoločné ustanovenia

 § 12

 Ak nie je v tomto zákone ustanovené inak alebo ak to

nevylučuje povaha veci, riadi sa obec pri nadobúdaní majetku

a nakladaní s ním osobitnými predpismi. 24)

------------------------------------------------------------------

24) Napr. zákon č. 40/1964 Zb. Občiansky zákonník v znení

 neskorších predpisov (úplné znenie č. 47/1992 Zb.), zákon

 č. 513/1991 Zb. Obchodný zákonník,

 § 25 devízového zákona č. 528/1990 Zb. v znení zákona

 č. 228/1992 Zb. (úplné znenie č. 457/1992 Zb.).

 § 13

 Spory, ktoré vzniknú pri prechode vlastníckeho práva,

majetkových práv a záväzkov štátu na obec, rozhodujú súdy.

 Prechodné a záverečné ustanovenia

 § 14

 (1) O prechode vlastníctva vecí, postúpení majetkových práv

a záväzkov sú povinné spísať odovzdávajúce a nadobúdajúce

právnické osoby písomné protokoly. O prechode práva hospodárenia

k veciam a postúpení majetkových práv a záväzkov do správy

organizácií spíšu protokoly orgány miestnej štátnej správy, obecné

zastupiteľstvá a organizácie.

 (2) Zápis prechodu vlastníckeho práva štátu na obec vykonajú

príslušné strediská geodézie na základe zoznamov potvrdených

orgánom miestnej štátnej správy a obecným zastupiteľstvom. 25)

 (3) Organizácie založené alebo zriadené obcou, ktoré

vykonávajú správu nehnuteľného majetku obce podľa tohto zákona,

navrhujú na strediská geodézie zapísať správu majetku obce.

 (4) Obce, mestá, mestské časti a organizácie založené alebo

zriadené obcou sú povinné podať do 12 mesiacov od účinnosti tohto

zákona návrh na zápis do evidencie nehnuteľností. Ak sa

nadobudnutie majetku viaže na ďalšie podmienky, 26) sú povinné

podať návrh do 12 mesiacov od prevzatia majetku.

------------------------------------------------------------------

25) § 1 zákona SNR č. 472/1990 Zb. o organizácii miestnej štátnej

 správy.

 § 11 zákona SNR č. 369/1990 Zb.

 § 11 zákona SNR č. 377/1990 Zb. v znení zákona SNR

 č. 523/1990 Zb.

 § 10 zákona SNR č. 401/1990 Zb.

26) § 4 a nasl. zákona č. 427/1990 Zb.

 § 14a

 Ak do majetku obce prešla nehnuteľnosť, ktorej časť slúžila ku

dňu účinnosti osobitného predpisu 3) potrebám civilnej ochrany

obyvateľstva, obec je povinná zachovať účelové určenie tejto časti

nehnuteľnosti. Užívanie tejto časti nehnuteľnosti je obec povinná

upraviť dohodou podľa osobitného predpisu. 26a)

------------------------------------------------------------------

 3) Zákon SNR č. 369/1990 Zb.

26a) § 659 a nasl. Občianskeho zákonníka.

 § 14b

 (1) Odovzdávajúci subjekt, ktorý do dňa prechodu majetku

Slovenskej republiky mal tento majetok v správe, ktorý podľa § 2b

ods. 1 tohto zákona prechádza na obce, spíše písomný protokol

s príslušnou obcou o odovzdaní tohto majetku najneskôr do dvoch

mesiacov odo dňa prechodu majetku Slovenskej republiky podľa tohto

zákona a podľa osobitného zákona. Protokol obsahuje presné

vymedzenie a hodnotu odovzdávaného majetku vedenú v účtovníctve

podľa osobitného zákona, 21) súvisiace majetkové práva a záväzky

ku dňu prechodu majetku Slovenskej republiky na obec; ak ide

o nehnuteľnosť, protokol obsahuje aj údaje katastra nehnuteľností

podľa osobitného zákona 26b) a prípadné vyčíslenie nákladov na

nevyhnutné opravy tejto nehnuteľnosti. Protokol podpisuje

štatutárny orgán subjektu, ktorý mal v správe majetok, ktorého

vlastníctvo prechádza podľa tohto zákona na obec a štatutárny

orgán obce.

 (2) Obce sú povinné do 12 mesiacov odo dňa nadobudnutia

majetku štátu podľa § 2b podať na príslušnom katastri

nehnuteľností návrh na zápis vlastníckeho práva k tomuto majetku

podľa osobitných zákonov. 26c)

 (3) Veci uvedené v § 2b ods. 1 prechádzajú do vlastníctva obcí

dňom nadobudnutia účinnosti osobitného zákona, ktorým prechádza

zriaďovateľská funkcia na obec; tento deň je dňom prechodu majetku

Slovenskej republiky na obec. Veci uvedené v § 2b ods. 2

prechádzajú do vlastníctva obcí dňom uvedeným v dohode alebo dňom

ustanoveným v osobitnom zákone.

------------------------------------------------------------------

 21) Zákon č. 563/1991 Zb. o účtovníctve v znení neskorších

 predpisov.

26b) § 42 zákona Národnej rady Slovenskej republiky č. 162/1995

 Z.z. o katastri nehnuteľností a o zápise vlastníckych a iných

 práv k nehnuteľnostiam (katastrálny zákon).

26c) § 34 zákona Národnej rady Slovenskej republiky č. 162/1995

 Z.z.

 § 15

 Nehnuteľnosti, ktoré k 31. decembru 1949 27) vlastnili obce

a ktoré slúžili pre administratívne účely obecných orgánov

(radnice, obecné domy) a pokiaľ sú v majetku Slovenskej republiky,

sú organizácie, ktoré majú k týmto nehnuteľnostiam právo

hospodárenia, povinné na žiadosť obce previesť do jej vlastníctva

v lehote 6 mesiacov odo dňa účinnosti tohto zákona. V takom

prípade je obec povinná dohodnúť sa s organizáciou o ďalšom

užívaní objektu.

------------------------------------------------------------------

27) Zákon č. 279/1949 Zb. o finančnom hospodárení národných

 výborov.

 § 15a

 (1) Poľnohospodárska a nepoľnohospodárska pôda, ktorá bola vo

vlastníctve obcí k 31. decembru 1949 a pokiaľ sa nachádza ku dňu

účinnosti tohto zákona v majetku Slovenskej republiky, prechádza

do vlastníctva obce, z majetku ktorej sa previedla do národného

majetku podľa osobitného predpisu 27) a ak už do jej vlastníctva

neprešla podľa § 2.

 (2) Ak obec uvedená v odseku 1 zanikla, prechádza vlastníctvo

podľa odseku 1 na obec, ktorá sa stala jej právnym nástupcom. Ak

je právnym nástupcom viac obcí, prechádza pôda podľa odseku 1 do

ich vlastníctva rovnakým dielom. To isté platí, ak sa obec uvedená

v odseku 1 rozdelila na dve alebo viac obcí.

 (3) S lesnou pôdou podľa odseku 1 prechádzajú do vlastníctva

obcí aj lesné porasty nachádzajúce sa na tejto pôde ku dňu

účinnosti tohto zákona.

------------------------------------------------------------------

27) Zákon č. 279/1949 Zb. o finančnom hospodárení národných

 výborov.

 § 15b

 (1) Spolu s pôdou a porastami podľa § 15a prechádzajú na obec

aj hospodárske budovy a stavby slúžiace poľnohospodárskej a lesnej

výrobe alebo s ňou súvisiacemu vodnému hospodárstvu, vrátane

zastavaných pozemkov, ak tieto boli vo vlastníctve obcí

k 31. decembru 1949 a pokiaľ ku dňu účinnosti tohto zákona sú

majetkom Slovenskej republiky.

 (2) Ak do vlastníctva obce prechádzajú veci podľa odseku 1, je

obec povinná umožniť doterajšiemu užívateľovi, ktorý s nimi

hospodáril do účinnosti tohto zákona, užívať ich bez náhrady do

1. októbra 1992, ak nedôjde medzi obcou a doterajším užívateľom

k inej dohode. Úžitky z užívania patria doterajšiemu užívateľovi.

 (3) Finančné náhrady a rozdiely v stave vydávaných

nehnuteľností sa neposkytujú.

 § 15c

 (1) Popri majetku, ktorý sa nestáva vlastníctvom obcí podľa

§ 3, neprechádzajú z majetku Slovenskej republiky do ich

vlastníctva podľa § 15a a 15b ani pozemky

 a) zastavané, na ktorých sú umiestnené budovy a iné stavby

 a zariadenia, ktoré neprechádzajú do vlastníctva obcí podľa

 § 2 alebo § 15b,

 b) alebo ich časti, ktoré sa oprávneným osobám poskytli podľa

 osobitných predpisov na výmenu alebo ako náhradné za tie,

 ktoré sa im nemohli vydať, 28)

 c) na ktorých bola zriadená záhradkárska alebo chatová osada,

 d) na ktorých sú telovýchovné a športové zariadenia,

 e) ktoré ku dňu účinnosti tohto zákona sa stali súčasťou majetku

 určeného na privatizáciu na základe už schváleného

 privatizačného projektu alebo základného imania schváleného

 transformačného projektu podľa osobitných predpisov, 29)

 f) na ktorých sa nachádzajú ložiská nerastov, 30)

 g) ktoré do vlastníctva štátu prešli z obcí, ktoré zanikli podľa

 osobitného predpisu. 31)

 (2) Obec sa môže vzdať svojho práva na prechod vecí do svojho

vlastníctva podľa § 15a a 15b v prípade, ak sa na ne vzťahujú

obmedzenia vlastníckeho práva, alebo osobitný režim ich užívania

podľa osobitných predpisov. 32)

------------------------------------------------------------------

28) § 12a zákona č. 123/1975 Zb. o užívaní pôdy a iného

 poľnohospodárskeho majetku na zabezpečenie výroby v znení

 zákona č. 95/1988 Zb. a zákona č. 114/1990 Zb. § 11 ods. 2

 a 3 zákona č. 229/1991 Zb. o úprave vlastníckych vzťahov

 k pôde a inému poľnohospodárskemu majetku v znení zákona

 č. 93/1992 Zb.

29) Zákon č. 92/1991 Zb. v znení zákona č. 92/1992 Zb.

 Zákon č. 42/1992 Zb. o úprave majetkových vzťahov

 a vyporiadaní majetkových nárokov v družstvách.

30) § 4 a 5 zákona č. 44/1988 Zb. o ochrane a využití nerastného

 bohatstva (banský zákon) v znení zákona SNR č. 498/1991 Zb.

31) Zákon č. 169/1949 Zb. o vojenských obvodoch.

32) Napr.:

 Zákon SNR č. 11/1949 Zb. SNR o Tatranskom národnom parku.

 Zákon SNR č. 1/1955 Zb. SNR o štátnej ochrane prírody v znení

 zákona SNR č. 100/1977 Zb. a zákona SNR č. 72/1986 Zb.

 Zákon SNR č. 7/1958 Zb. SNR o kultúrnych pamiatkach.

 Zákon SNR č. 27/1987 Zb. o štátnej pamiatkovej starostlivosti.

 Zákon č. 61/1977 Zb. o lesoch v znení zákona č. 229/1991 Zb.

 Zákon č. 100/1977 Zb. o hospodárení v lesoch a štátnej správe

 lesného hospodárstva v znení zákona SNR č. 131/1991 Zb.

 a zákona SNR č. 510/1991 Zb.

 Zákon č. 44/1988 Zb. v znení zákona SNR č. 498/1991 Zb.

 § 15d

 (1) Veci podľa § 15a a 15b tohto zákona nadobúda obec dňom

účinnosti tohto zákona. Do majetku obcí prechádzajú i súvisiace

majetkové práva a do výšky nadobúdaného majetku prechádzajú na

obec všetky súvisiace záväzky.

 (2) Ustanovenia § 14 zákona sa použijú primerane. Písomné

protokoly sú povinné spísať obce s doterajšími užívateľmi. Návrh

na zápis do evidencie nehnuteľností sú obce povinné podať do 12

mesiacov od prevzatia majetku.

 § 15e

 Veci uvedené v § 3 písm. e) a f) prechádzajú do majetku obce,

ktorá ich dobudovala z vlastných finančných prostriedkov. Tieto

veci prechádzajú do vlastníctva obce dňom dokončenia stavby. 33)

Ustanovenia § 4 a 14 zákona sa použijú primerane.

------------------------------------------------------------------

33) § 76 a nasl. zákona č. 50/1976 Zb. o územnom plánovaní

 a stavebnom poriadku (stavebný zákon) v znení neskorších

 predpisov.

 § 16

 Nadpis zrušený od 1.11.1994

 (1) Vlastníctvom obcí, počnúc 1. novembrom 1994, je aj majetok

podľa odseku 2, ktorého vlastníkom sa Slovenská republika stala

1. januára 1993 podľa osobitného predpisu. 34)

 (2) Majetkom, na ktorý sa vzťahuje odsek 1, sú pozemky vo

vojenských obvodoch, ktoré boli vo vlastníctve obcí

k 31. decembru 1949 27) a boli vo vlastníctve Slovenskej republiky

k 31. októbru 1994.

 (3) zrušený od 1.5.1996

 (4) Na účel posúdenia hospodárenia sa zástupcom obcí umožní

vstup do vymedzených priestorov za podmienok zaručujúcich ochranu

zdravia a života.

 (5) Obce sú povinné zachovávať účelové určenie majetku podľa

odseku 2 na obranu štátu.

 (6) Vlastnícke právo obcí a vlastnícke právo Slovenskej

republiky sa zapíše do katastra nehnuteľností. 37)

------------------------------------------------------------------

27) Zákon č. 279/1949 Zb. o finančnom hospodárení národných

 výborov.

34) Ústavný zákon č. 541/1992 Zb. o delení majetku Českej

 a Slovenskej Federatívnej Republiky medzi Českú republiku

 a Slovenskú republiku a jeho prechode na Českú republiku

 a Slovenskú republiku.

 Ústavný zákon č. 542/1992 Zb. o zániku Českej a Slovenskej

 Federatívnej Republiky.

37) Zákon č. 265/1992 Zb. o zápisoch vlastníckych a iných vecných

 práv k nehnuteľnostiam.

 Zákon Slovenskej národnej rady č. 266/1992 Zb. o katastri

 nehnuteľností v Slovenskej republike.

 § 17

 Zrušený od 1.5.1996

 § 18

 Účinnosť

 Tento zákon nadobúda účinnosť prvým dňom mesiaca nasledujúceho

po dni jeho vyhlásenia.

 Zákon č. 306/1992 Zb. nadobudol účinnosť 25. júnom 1992.

 Zákon č. 43/1993 Z.z. nadobudol účinnosť 15. februárom 1993.

 Zákon č. 278/1993 Z.z. nadobudol účinnosť 1. januárom 1994.

 Zákon č. 147/1995 Z.z. nadobudol účinnosť 20. júlom 1995.

 Nález č. 130/1996 Z.z. nadobudol účinnosť 1. májom 1996.

 Zákon č. 447/2001 Z.z. nadobudol účinnosť 1. januárom 2002.

 F. Mikloško v.r.

 V. Mečiar v.r.